REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj 02-2816/24

23. januar 2025. godine

B e o g r a d

NARODNOJ SKUPŠTINI

Odbor za kulturu i informisanje Narodne skupštine, na sednicama održanim 20. i 30. decembra 2024. godine, na osnovu člana 60. Poslovnika Narodne skupštine i u skladu sa članom 156. stav 3. Poslovnika Narodne skupštine razmotrio je liste kandidata za izbor članova Saveta Regulatornog tela za elektronske medije koje predlažu ovlašćeni predlagači, i o tome podnosi

I Z V E Š T A J

1. Odbor je na sednici održanoj 25. novembra 2024. godine**,** u skladu sa članom 13. Zakona o elektronskim medijima („Službeni glasnik Republike Srbije“ br. 92/23) (u daljem tekstu: Zakon), doneo Odluku o pokretanju postupka za predlaganje kandidata za izbor člana Saveta Regulatornog tela za elektronske medije i objavio tekst Javnog poziva za predlaganje kandidata za izbor člana Saveta Regulatornog tela za elektronske medije 27. novembra 2024. godine u „Politici“, kao i na internet prezentaciji Narodne skupštine a 29. novembra 2024. godine u „Službenom glasniku Republike Srbije“.

2. Odbor za kulturu i informisanje (u daljem tekstu: Odbor) je, u skladu sa članom 12. Zakona, konstatovao da ovlašćenje i dužnost da predlažu po dva člana Saveta Regulatornog tela za elektronske medije (u daljem tekstu: Savet Regulatora) imaju sledeći ovlašćeni predlagači:

- Zaštitnik građana, Poverenik za zaštitu ravnopravnosti, Poverenik za informacije od javnog značaja i zaštitu podataka o ličnosti;

- univerziteti akreditovani u Republici Srbiji;

- udruženja izdavača elektronskih medija u Republici Srbiji čiji članovi imaju najmanje 30 dozvola za pružanje audio i audio-vizuelnih medijskih usluga, a registrovana su najmanje tri godine pre raspisivanja javnog poziva;

- udruženja novinara u Republici Srbiji, od kojih svako udruženje ima najmanje 300 članova sa plaćenom članarinom, a registrovana su najmanje tri godine pre raspisivanja javnog poziva;

- udruženja filmskih, scenskih i dramskih umetnika i udruženja kompozitora u Republici Srbiji, ako su registrovana najmanje tri godine pre raspisivanja javnog poziva;

- udruženja čiji su ciljevi ostvarivanje slobode izražavanja ako su registrovana najmanje tri godine pre dana raspisivanja javnog poziva a imaju najmanje tri realizovana projekta u ovoj oblasti u poslednje tri godine;

- udruženja čiji su ciljevi zaštita dece, ako su registrovana najmanje tri godine pre dana raspisivanja javnog poziva a imaju najmanje tri realizovana projekta u ovoj oblasti u poslednje tri godine;

- nacionalni saveti nacionalnih manjina;

- crkve i verske zajednice.

3. Odbor je konstatovao da je članom 10. Zakona utvrđeno da Savet Regulatora ima devet članova koji se biraju iz reda uglednih stručnjaka iz oblasti koje su od značaja za obavljanje poslova iz nadležnosti Regulatora. Član Saveta Regulatora može biti samo lice koje ima ugled u javnosti, koje se svojim radom i aktivnostima zalagalo za slobodu izražavanja, slobodan protok informacija, ostvarivanje ljudskih prava, razvoj civilnog društva, unapređenje demokratije, poštovanje ustavnosti i zakonitosti.

4. Na osnovu člana 13. st. 2. i 5. Zakona, ovlašćeni predlagači su Odboru podneli obrazloženi predlog dva kandidata za člana Saveta Regulatora. Uz predloge kandidata dostavljena je sva potrebna dokumentacija propisana Zakonom i Javnim pozivom.

5. Lista kandidata za člana Saveta Regulatora, kao i lista organizacija koje zajedno čine jedinstvenog ovlašćenog predlagača je, u skladu sa članom 13. st. 4 i 5. Zakona, utvrđena i objavljena na internet prezentaciji Narodne skupštine zajedno sa biografijama kandidata.

6. U skladu sa članom 14. stav 2. Zakona, služba Odbora obezbedila je ovlašćenim predlagačima, koji su predložili više od dva kandidata, prostor za održavanje sastanka radi utvrđivanja zajedničkog predloga dva kandidata. Konačan predlog dva zajednička kandidata utvrđen je dogovorom ili glasanjem, u skladu sa članom 14. st. 4. i 5. Zakona.

7. Odbor je na Prvom javnom slušanju, održanom 23. januara 2025. godine**,** obavio javni razgovor sa predloženim kandidatima za člana Saveta Regulatora, u skladu sa članom 14. stav 8. Zakona.

8. Odbor predlaže Narodnoj skupštini da na prvoj narednoj sednici, razmotri Listu kandidata za izbor članova Saveta Regulatornog tela za elektronske medije, u skladu sa članom 14. stav 9. Zakona.

9. Odbor je zaključio da listu kandidata, koju su podneli ovlašćeni predlagačiiz stava 1. ovog izveštaja, dostavi Narodnoj skupštini, jer su se stekli uslovi za sprovođenje postupka za izbor člana Saveta Regulatora. Prilikom izbora prvog saziva Saveta Regulatora, u skladu sa članom 126. stav 3. Zakona, tri člana Saveta Regulatora biraju se na dve, tri člana na četiri, a tri člana na šest godina.

10. Odbor predlaže da Narodna skupština, u skladu sa članom 167. Poslovnika Narodne skupštine, donese Odluku o izboru članova Saveta Regulatornog tela za elektronske medije po hitnom postupku, kako bi se omogućio nesmetan rad ovog organa.

11. U prilogu ovog izveštaja dostavlja se Lista kandidata za članove Saveta Regulatornog tela za eletronske medije sa njihovim biografijama i izjavama kandidata da prihvataju kandidaturu.

12. Za izvestioca Odbora na sednici Narodne skupštine, određena je Nevena Đurić, predsednik Odbora.

PREDSEDNIK

Nevena Đurić

Prilog:

-lista kandidata

-biografije kandidata

-izjave kandidata da prihvataju kandidaturu

**LISTA KANDIDATA ZA ČLANOVE SAVETA REGULATORNOG TELA ZA ELEKTRONSKE MEDIJE**

Ovlašćeni predlagač - Zaštitnik građana, Poverenik za zaštitu ravnopravnosti, Poverenik za informacije od javnog značaja i zaštitu podataka o ličnosti:

1. Saša Mirković i
2. Stevica Smederevac.

Ovlašćeni predlagač - univerziteti akreditovani u Republici Srbiji:

1. Milorad Vukašinović i
2. Zoran Jevtović.

Ovlašćeni predlagač- udruženja izdavača elektronskih medija u Republici Srbiji čiji članovi imaju najmanje 30 dozvola za pružanje audio i audio-vizuelnih medijskih usluga, a registrovana su najmanje tri godine pre raspisivanja javnog poziva:

1. Tanja Vojvodić Mitrović i
2. Jovana Vitez.

Ovlašćeni predlagač- udruženja novinara u Republici Srbiji, od kojih svako udruženje ima najmanje 300 članova sa plaćenom članarinom, a registrovana su najmanje tri godine pre raspisivanja javnog poziva:

1. Dejan Vuk Stanković i
2. Petar Kočić.

Ovlašćeni predlagač- udruženja filmskih, scenskih i dramskih umetnika i udruženja kompozitora u Republici Srbiji, ako su registrovana najmanje tri godine pre raspisivanja javnog poziva:

1. Željko Hubač i
2. Leontina Pat.

Ovlašćeni predlagač- udruženja čiji su ciljevi ostvarivanje slobode izražavanja ako su registrovana najmanje tri godine pre dana raspisivanja javnog poziva a imaju najmanje tri realizovana projekta u ovoj oblasti u poslednje tri godine:

1. Rodoljub Šabić i
2. Dubravka Valić Nedeljković.

Ovlašćeni predlagač- udruženja čiji su ciljevi zaštita dece, ako su registrovana najmanje tri godine pre dana raspisivanja javnog poziva a imaju najmanje tri realizovana projekta u ovoj oblasti u poslednje tri godine:

1. Dušan Aleksić i
2. Aleksandra Krstić.

Ovlašćeni predlagač- nacionalni saveti nacionalnih manjina:

1. Ištvan Bodžoni i
2. Muhedin Fijuljanin.

Ovlašćeni predlagač- crkve i verske zajednice:

1. Sanja Anđelković i
2. Mevljud Dudić.